Þing Norðurlandaráðs stendur nú í Kaupmannahöfn. Efling norræns samstarfs eftir bakslag í faraldrinum er þar efst á baugi.
Hvað lærdóm geta Norðurlöndin dregið af kórónuveirufaraldrinum og hvernig á að efla samstarf á sviði neyðarviðbúnaðar til frambúðar? Þetta er yfirskrift þings Norðurlandaráðs sem haldið er í Kaupmannahöfn um þessar mundir. Ýmsum þykir sem faraldurinn hafi sýnt fram á að norrænt samstarf sé nánara í orði en á borði  þegar á hólminn er komið fari ekki mikið fyrir samnorrænni hugsun. Landamæralokanir og ferðabönn vitni um það.
Þingið hófst í gær og stendur fram á fimmtudag. Í gær náðist samkomulag um fjárhagsáætlun samstarfsins fyrir næsta ár en nokkur styrr hafði staðið um hana. Útlit hafði verið fyrir niðurskurð á sviði mennta- og menningarmála til að rýma fyrir útgjöldum til grænna verkefna. Það leystist þó þegar ákveðið var að nýta fé sem gekk af í fyrra, þegar menningarsamstarf var í mýflugumynd.
Forsætisráðherrar Norðurlandanna eru væntanlegir til Kaupmannahafnar síðar í dag, eftir stutta viðkomu á loftslagsráðstefnu Sameinuðu þjóðanna í Glasgow. Þeir funda í Kristjánsborgarhöll í fyrramálið og koma því næst fyrir drottningu.